## Obvezatne upute broj - DR I - provedba referenduma

### NN 152/2011 (27.12.2011.), Obvezatne upute broj - DR I - provedba referenduma

DRŽAVNO IZBORNO POVJERENSTVO REPUBLIKE HRVATSKE

3148

Na temelju članka 16. stavak 1. Zakona o referendumu i drugim oblicima osobnog sudjelovanja u obavljanju državne vlasti i lokalne i područne (regionalne) samouprave (»Narodne novine«, broj 33/96., 44/06. – Zakon o Državnom izbornom povjerenstvu Republike Hrvatske, 58/06. – Odluka Ustavnog suda broj U-I-177/2002., 69/07. – Odluka Ustavnog suda broj U-I-2051-2007., 38/09., 85/10. – Ustav Republike Hrvatske – pročišćeni tekst, dalje: Zakon) Državno izborno povjerenstvo Republike Hrvatske propisuje

OBVEZATNE UPUTE BROJ – DR I

PROVEDBA REFERENDUMA

REDOSLIJED RADNJI I TIJEK ROKOVA

1. Hrvatski sabor raspisao je državni referendum Odlukom o raspisivanju državnog referenduma o pristupanju Republike Hrvatske Europskoj uniji od 23. prosinca 2011.

Odluka Hrvatskoga sabora o raspisivanju državnog referenduma stupa na snagu 23. prosinca 2011.

Referendum će se održati u nedjelju 22. siječnja 2012.

2. Povjerenstvo za provedbu državnog referenduma u županiji (dalje: županijsko povjerenstvo) imenovat će povjerenstva za provedbu državnog referenduma u gradovima odnosno općinama (dalje: gradsko odnosno općinsko povjerenstvo)

Gradsko odnosno općinsko povjerenstvo za provedbu državnog referenduma mora imenovati članove i zamjenike članova odbora za provedbu glasovanja na državnom referendumu (dalje: odbori za glasovanje) najkasnije 8 dana prije dana održavanja referenduma, dakle najkasnije

13. siječnja 2012. do 24:00 sata.

(članak 19. stavak 2. Zakona).

3. Državno izborno povjerenstvo za glasačka mjesta u inozemstvu, a gradska odnosno općinska povjerenstva za područje Repub-like Hrvatske, moraju objaviti koja su glasačka mjesta određena s naznakom koji će birači glasovati na pojedinim glasačkim mjestima, najkasnije 10 dana prije dana provedbe referenduma, dakle

11. siječnja 2012. do 24:00 sata.

(članak 26. stavak 4. Zakona).

4. Ministar obrane odredit će glasačka mjesta na kojima će glasovati birači na službi u Oružanim snagama Republike Hrvatske.

Ministar pomorstva, prometa i infrastrukture odredit će glasačka mjesta na kojima će glasovati birači koji se kao članovi posade pomorskih i riječnih brodova pod hrvatskom zastavom na dan provedbe državnog referenduma zateknu izvan granica Republike Hrvatske.

Ministar pravosuđa odredit će glasačka mjesta na kojima će glasovati birači lišeni slobode.

Navedeni ministri odredit će glasačka mjesta najkasnije

11. siječnja 2012. do 24:00 sata

(članak 26. stavak 4. Zakona).

5. Glasovanje traje neprekidno

22. siječnja 2012. od 7:00 do 19:00 sati.

Glasačka mjesta se zatvaraju u 19:00 sati. Biračima koji su se zatekli u 19:00 sati na glasačkom mjestu omogućit će se glasovanje.

(članak 36. stavak 1. i 2. Zakona).

6. Odbor za glasovanje mora dostaviti zapisnik o svom radu s ostalim glasačkim materijalom gradskom odnosno općinskom povjerenstvu, najkasnije u roku 12 sati od zatvaranja glasačkog mjesta, dakle

23. siječnja 2012. do 7:00 sati.

(članak 38. Zakona).

Odbor za glasovanje u diplomatskoj misiji ili konzularnom uredu Republike Hrvatske mora dostaviti zapisnik o svom radu s ostalim glasačkim materijalom izravno Državnom izbornom povjerenstvu u roku 12 sati od zatvaranja glasačkog mjesta, dakle

23. siječnja 2012. do 7:00 sati

(članak 38. Zakona).

7. Gradska odnosno općinska povjerenstva utvrdit će rezultate glasovanja na glasačkim mjestima na svom području te zapisnik o svom radu mora dostaviti nadležnom županijskom povjerenstvu za provedbu državnog referenduma u županiji najkasnije u roku 24 sata od zatvaranja glasačkog mjesta, dakle najkasnije

23. siječnja 2012. do 19:00 sati

(članak 41. Zakona).

8. Županijsko povjerenstvo dužno je utvrditi rezultate glasovanja na državnom referendumu održanom u županiji te zapisnik o utvrđenom rezultatu glasovanja mora dostaviti Državnom izbornom povjerenstvu Republike Hrvatske najkasnije u roku 48 sati od zatvaranja glasačkih mjesta, dakle najkasnije

24. siječnja 2012. do 19:00 sati

(članak 42. Zakona).

9. Državno izborno povjerenstvo utvrđuje rezultate glasovanja na državnom referendumu na temelju rezultata glasovanja na svim glasačkim mjestima.

Kad utvrdi rezultate glasovanja na državnom referendumu, Državno izborno povjerenstvo će odmah objaviti:

– ukupan broj birača upisanih u popise birača,

– ukupan broj birača koji su glasovali,

– ukupan broj nevažećih glasačkih listića,

– ukupan broj glasova »ZA«

– ukupan broj glasova »PROTIV«

(članak 43. Zakona).

Računanje rokova u inozemstvu

10. Rokovi u inozemstvu računaju se prema lokalnom vremenu mjesta u kojem se glasuje.

Zaštita referenduma

11. Zaštita referenduma ostvaruje se u skladu s odredbama članka 49. do 56. Zakona.

12. Ove Obvezatne upute stupaju na snagu danom objave u »Narodnim novinama«.

Klasa: 014-02/11-03/01

Urbroj: 507-11-01

Zagreb, 23. prosinca 2011.

Predsjednik
Branko Hrvatin, dipl. iur., v. r.

Uputa, NN 152/2011-3148